text: Mange ansatte på LM Wind Power er bange
  29 marts 2011 kl. 11.06
  133 tidligere og nuværende ansatte hos LM Wind Power henvendt sig til 3F, fordi de er bange for, at de er blevet syge af at fremstille vinger til vindmøller af det giftige stof styren.
  Fredag oplyste Arbejdsskadestyrelsen, at den har modtaget 64 anmeldelser af skader fra folk, der har været ansat hos LM Wind Power, men meget tyder på at sagsbunken bliver mere end fordoblet.
  Det skriver Nyhedsbrevet 3F.
  Hos 3F er det socialrådgiver Stephan Petersen, der ser på de fleste sager, der havner i 3F.
  Han oplever især, hvordan tidligere ansatte oplever eller har oplevet symptomer i form af glaspest, svigtende hukommelse og lagner, der er farvet gule af sved.
  - Det er ikke sikkert, at alle dem, vi er i kontakt med, er syge. Men sagen har skabt stor usikkerhed, og vi kan blandt andet hjælpe med at anmelde sagerne til Arbejdsskadestyrelsen, så der kommer en afklaring, siger han.
  